S-248/2023

Mál þetta, sem þingfest var og dómtekið fimmtudaginn 11. maí sl., er höfðað með ákæru lögreglustjórans á Suðurlandi þann 31. mars sl., á hendur K-kk-þgf M-kk-þgf G-kk-þgf, [...]

I. fyrir umferðarlagabrot

með því að hafa, aðfaranótt sunnudagsins 9. október 2022, ekið bifreiðinni [...] sviptur ökurétti ævilangt vestur Rauðhellu í Hafnarfirði, undir áhrifum áfengis (vínandamagn í blóði 1,18‰) og óhæfur til að stjórna bifreiðinni örugglega vegna áhrifa ávana- og fíkniefna (í blóði mældist amfetamín 220 ng/ml).

(007-2022-54937)

Telst brot ákærða varða við 1. mgr., sbr. 2. mgr. 49. gr., 1. mgr., sbr. 2. mgr. 50. gr. og 1. mgr. 58. gr. umferðarlaga nr. 77/2019, sbr. 1. mgr. 95. gr. sömu laga.

II. fyrir umferðarlagabrot

með því að hafa, að kvöldi sunnudagsins 9. október 2022, ekið bifreiðinni [...] sviptur ökurétti ævilangt vestur Reykjanesbraut við verslun Orkunnar að Dalvegi 20 í Kópavogi, undir áhrifum áfengis (vínandamagn í blóði 0,62‰) og óhæfur til að stjórna bifreiðinni örugglega vegna áhrifa ávana- og fíkniefna (í blóði mældist amfetamín 26 0 ng/ml).

(007-2022-55072)

Telst brot ákærða varða við 1. mgr., sbr. 2. mgr. 49. gr., 1. mgr., sbr. 2. mgr. 50. gr. og 1. mgr. 58. gr. umferðarlaga nr. 77/2019, sbr. 1. mgr. 95. gr. sömu laga.

III. fyrir umferðarlagabrot

með því að hafa, laugardaginn 29. október 2022, ekið bifreiðinni [...] austur Suðurlandsveg við Strönd í Rangárþingi ytra, sviptur ökurétti ævilangt og undir áhrifum áfengis (vínandamagn í blóði 2,74‰).

(318-2022-17008)

Telst brot ákærða varða við 1. mgr., sbr. 3. mgr. 49. gr. og 1. mgr. 58. gr. umferðarlaga nr. 77/2019, sbr. 1. mgr. 95. gr. sömu laga.

IV. fyrir umferðarlagabrot

með því að hafa, að kvöldi þriðjudagsins 7. febrúar 2023, ekið bifreiðinni [...] sviptur ökurétti ævilangt vestur Sæbraut við Dalbraut í Reykjavík.

(007-2023 -5946)

Telst brot ákærða varða við 1. mgr. 58. gr. og [sic] umferðarlaga nr. 77/2019, sbr. 1. mgr. 95. gr. sömu laga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 99. og 101. gr. umferðarlaga nr. 77/2019 og til greiðslu alls sakarkostnaðar.

Ákærði mætti við þingfestingu málsins, ásamt Þ-kk-þgf M-kk-þgf J-kk-þgf lögmanni, sem skipaður var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði sextán sinnum áður sætt refsingu frá því að hann var fullra átján ára, í öll skiptin vegna aksturs sviptur ökurétti og þar af í átta skipti jafnframt vegna ölvunaraksturs. Síðast var ákærða, með dómi Landsréttar þann 24. júní 2022, gert að sæta fangelsi í átján mánuði, fyrir að hafa í tvígang ekið sviptur ökurétti.

Refsing ákærða þykir, að virtum sakaferli hans, hæfilega ákveðin fangelsi í tvö ár. Með vísan til dómvenju þykja ekki efni til að skilorðsbinda refsinguna. Með vísan til 99. og 101. gr., þó einkum 3. mgr. 99. gr. umferðarlaga nr. 77/2019, ber að árétta ævilanga sviptingu ökuréttar ákærða. Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirlitum lögreglu samtals 349.694 kr. sem og þóknun skipaðs verjanda ákærða sem er hæfilega ákveðin 105.462 kr., að teknu tilliti til virðisaukaskatts.

S-kvk-nf I-kvk-nf, löglærður aðstoðarmaður dómara, kveður upp dóm þennan.

DÓMSORÐ:

Ákærði, K-kk-nf M-kk-nf G-kk-nf, sæti fangelsi í tvö ár.

Ákærði er sviptur ökurétti ævilangt.

Ákærði greiði allan sakarkostnað, 455.156 krónur, þar af þóknun skipaðs verjanda, Þ-kk-ef M-kk-ef J-kk-ef lögmanns, 105.462 krónur, að teknu tilliti til virðisaukaskatts.

S-kvk-nf I-kvk-nf.